**KLAIPĖDOS MIESTO SAVIVALDYBĖS TARYBA**

**STRATEGINĖS PLĖTROS KOMITETAS**

**POSĖDŽIO PROTOKOLAS**

2015 m. vasario 17 d. Nr. TAR – 11

Klaipėda

 Posėdis įvyko 2015-02-09. Pradžia 13.30 val.

 Posėdžio pirmininkas – Artūras Razbadauskas.

Posėdžio sekretorė – Lietutė Demidova.

 Posėdyje dalyvauja komiteto narė Lina Skrupskelienė, Arūnas Barbšys, Savivaldybės administracijos darbuotojai: Finansų skyriaus vedėja Rūta Kambaraitė, Finansų skyriaus biudžeto formavimo poskyrio vedėja Virginija Jurkšienė, Urbanistikos skyriaus vedėja Mantė Černiūtė-Amšiejienė, Kultūros skyriaus vyr. specialistas Vidas Pakalniškis.

 Posėdyje dalyvaujančių asmenų sąrašas pridedamas (priedas).

 1. Dėl Klaipėdos miesto bendrojo plano keitimo pradžios ir keitimo tikslų nustatymo. Pranešėja M. Černiūtė-Amšiejienė

 2. Dėl pritarimo Kultūrinio bendradarbiavimo sutarčiai. Pranešėjas V. Pakalniškis

 3. Dėl Klaipėdos miesto savivaldybės 2015 metų biudžeto patvirtinimo. Pranešėja R. Kambaraitė

 1. SVARSTYTA. Klaipėdos miesto bendrojo plano keitimo pradžios ir keitimo tikslų nustatymas.

 Pranešėja – M. Černiūtė-Amšiejienė. Sako, kad parengus Klaipėdos miesto bendrojo plano sprendinių įgyvendinimo stebėsenos už 2007–2013 metus ataskaitą (aprobuota Klaipėdos miesto savivaldybės tarybos 2014-12-18 sprendimu Nr.T2-313) nustatyta, kad šiuo metu galiojantis bendrasis planas, pasikeitus miesto plėtros tendencijoms ir teisiniam teritorijų planavimo reguliavimui, nebeatitinka dabarties poreikių ir yra keistinas, nustatant daugiafunkcį teritorijų naudojimo reglamentavimą, ribinius plėtros parametrus (užstatymo aukštingumą ir užstatymo intensyvumą), peržiūrint atskirų sprendinių aktualumą bei tikslingumą ir pan.

 Siūlo priimti sprendimą keisti šiuo metu galiojantį Klaipėdos miesto bendrąjį planą, vadovaujantis Lietuvos Respublikos teritorijų planavimo įstatymo 29 straipsnio 7 dalimi, kurioje nurodoma, kad tais atvejais, kai kompleksinio teritorijų planavimo dokumentų sprendinių įgyvendinimo stebėsenos ataskaitoje nurodoma, kad reikia keisti kompleksinio teritorijų planavimo dokumentą, planavimo organizatorius ne vėliau kaip per 3 mėnesius nuo ataskaitos paskelbimo dienos pateikia pasiūlymą sprendimą rengti atitinkamą kompleksinio teritorijų planavimo dokumentą priėmusiai valstybės ar savivaldybės institucijai priimti sprendimą keisti kompleksinio teritorijų planavimo dokumentą.

 Vadovaujantis Lietuvos Respublikos teritorijų planavimo įstatymo 31 straipsnio 4 dalimi buvo atlikta sprendimo projekto viešinimo procedūra.

 NUTARTA. Pritarti pateiktam sprendimo projektui bendru sutarimu.

 2. SVARSTYTA. Pritarimas Kultūrinio bendradarbiavimo sutarčiai.

Pranešėjas – V. Pakalniškis. Informuoja, kad sprendimo projektą parengė Kultūros skyrius, siekdamas stiprinti kultūrinį bendradarbiavimą tarp Klaipėdos miesto savivaldybės, Klaipėdos rajono savivaldybės, Neringos savivaldybės ir Šilutės rajono savivaldybės kuriant Mažosios Lietuvos regiono heraldiką.

2015 m. Lietuvoje paskelbti Etnografinių regionų metais, Etninės kultūros globos taryba šiais metai paragino regionus aktyviau visuomenei komunikuoti jiems priklausančius heraldinius simbolius, herbus. Pažymėtina, kad Mažosios Lietuvos regionas iki šiol neturi savo herbo. Siekiant paskatinti kultūrinį bendradarbiavimą tarp visų etnografiniam Mažosios Lietuvos regionui priklausančių savivaldybių Šilutės rajono savivaldybė parengė Kultūrinio bendradarbiavimo sutartį, kurios tikslas – kultūrinis bendradarbiavimas sudarant organizacinį komitetą, sukuriant Mažosios Lietuvos heraldiką bei koordinuojant su heraldikos viešinimu susijusias veiklas. Šią sutartį planuojama pasirašyti pritarus visoms etninio Mažosios Lietuvos regiono savivaldybių taryboms (Klaipėdos miesto, Klaipėdos rajono, Šilutės rajono ir Neringos savivaldybei). Pasirašius bendradarbiavimo sutartį bus sukurtos prielaidos Klaipėdos miesto savivaldybės, Klaipėdos rajono savivaldybės, Neringos savivaldybės ir Šilutės rajono savivaldybės kultūriniam bendradarbiavimui apjungiant regiono kultūrines idėjas, finansinius išteklius, sukuriant Mažosios Lietuvos heraldiką ir organizuojant jos pristatymą visuomenei kaip vieną iš reikšmingiausių Etnografinių regionų metų veiklų.

 NUTARTA. Pritarti pateiktam sprendimo projektui bendru sutarimu.

 3. SVARSTYTA. Klaipėdos miesto savivaldybės 2015 metų biudžeto patvirtinimas.

 Pranešėja – R. Kambaraitė. Siūlo patvirtinti Klaipėdos miesto savivaldybės 2015metų biudžetą – patvirtinti prognozuojamas 2015 metų biudžeto pajamas ir nustatyti asignavimus asignavimų valdytojų programoms vykdyti.

 Klaipėdos miesto savivaldybės 2015 metais biudžeto pajamos sudarys 128 149 919 eurų , iš jų: 123 326 306 eurų prognozuojamos gauti pajamos ir 4 823 613 laisvas apyvartinių lėšų likutis 2015 m. sausio 1 d. (sprendimo projekto 1 priedo dalis „ Pajamos“). Detaliai apie prognozuojamas gauti 2015 metais biudžeto pajamas bei jų palyginimą su 2014 metų patvirtintu planu aprašyta papildomoje medžiagoje prie aiškinamojo rašto.

 2015 metais planuojami biudžeto asignavimai – 129 315 002 eurų, t.y. 1 165 083 eurų didesni, nei prognozuojamos pajamos.

 Vadovaujantis Lietuvos Respublikos biudžeto sandaros įstatymu, savivaldybių biudžetai gali būti tvirtinami su deficitu, kuris negali viršyti tais metais planuojamų išlaidų iš skolintų lėšų investicijų projektams finansuoti dydžio. 2015 metais siūloma patvirtinti biudžeto asignavimus didesnius nei prognozuojamos pajamos 1 165 083 ir deficitą finansuoti paskolų lėšomis.

 Biudžeto asignavimų planas 2015 metams buvo rengiamas vadovaujantis Klaipėdos miesto savivaldybės administracijos direktoriaus 2014 m. liepos 22 d. įsakymu Nr. AD1-2201 „Dėl Klaipėdos miesto savivaldybės 2015 metų biudžeto maksimalių asignavimų nustatymo bendrųjų principų tvirtinimo“.

 Savivaldybės administracijos direktorius aukščiau minėtame įsakyme nurodė prioritetus, į kuriuos pirmiausia būtina atsižvelgti, nustatant asignavimus 2015 m. biudžeto programoms vykdyti.

 2015 metų asignavimai ir jų pokyčiai, palyginti su 2014 metų patvirtintu planu, nustatomi atsižvelgiant į 2014 metų biudžeto prognozuojamą įvykdymą, 2015 metų biudžeto pajamų prognozę ir šiuos prioritetus: specialių tikslinių dotacijų skyrimas iš valstybės biudžeto 2015 metams; reikiamų asignavimų skyrimas socialinėms pašalpoms skaičiuoti ir mokėti iš savarankiškosioms funkcijoms vykdyti skirtų lėšų; paskolų grąžinimas pagal pasirašytas kreditavimo sutartis bei palūkanų mokėjimo užtikrinimas; reikiamų asignavimų numatymas 2015 m. sausio 1 d. prognozuojamiems įsiskolinimams už suteiktas paslaugas, atliktus darbus ir įsigytas prekes padengti; projektų, finansuojamų Europos Sąjungos ir kitos paramos lėšomis , finansavimo užtikrinimas pagal sudarytas ir planuojamas sudaryti paramos sutartis; investicijų projektų savivaldybės prisidėjimo dalies ir tinkamų išlaidų, kurių nepadengia projektui skiriamos lėšos, finansavimas užtikrinamas iš paskolų lėšų, atsižvelgiant į savivaldybės skolinimosi galimybes; investicijų projektų netinkamų, tačiau šiam projektui būtinų, išlaidų finansavimas planuojamas iš savarankiškosioms funkcijoms vykdyti skirtų lėšų, atsižvelgiant į savivaldybės finansines galimybes; kitų projektų, išskyrus investicijų projektus, savivaldybės prisidėjimo dalies ir projektų, kuriems taikomas išlaidų kompensavimo principas, ES negautoms lėšoms 2015 metais padengti finansavimas užtikrinamas iš savarankiškosioms funkcijoms vykdyti skirtų lėšų; planuojant 2015 metams asignavimus (be skolintų lėšų) kapitalo investicijoms, įvertinus 2015 metų savivaldybės biudžeto finansines galimybes, pirmenybė teikiama baigiamiems 2015 metais investicijų projektams finansuoti; savivaldybės tarybos sprendimų, savivaldybės tarybos protokolinių pavedimų bei Savivaldybės administracijos direktoriaus įsakymų vykdymas, atsižvelgiant į finansines galimybes;

asignavimai iš specialios tikslinės dotacijos lėšų skiriami pagal jų tikslinę paskirtį.

 Atsižvelgiant į anksčiau minėtus teisės aktus dėl 2015 metų biudžeto sudarymo bei finansines savivaldybės galimybes, parengtame sprendimo projekte asignavimus siūloma skirti 7 asignavimų valdytojams jų programoms vykdyti.

 Patvirtinus biudžetą, asignavimų valdytojų vykdomos programos bus finansuojamos pagal patvirtintą finansinį planą, o ne pagal 1/12 praėjusių metų asignavimų valdytojui skirtų lėšų, skiriamų tęstinei veiklai bei įsiskolinimams dengti ir tai sudarys galimybę mažinti greičiau atsiskaityti su tiekėjais ir rangovais bei racionaliau naudoti biudžeto lėšas.

 A. Barbšys siūlo (Savivaldybės valdymo programa) viešinimui palikti 10 tūkst. Eur, numatyti lėšas Smulkaus ir vidutinio verslo fondui. Mano, kad želdinių tvarkybą ir parkų priežiūrą (Aplinkos apsaugos programa) reikėtų atskirti (keisti struktūrą).

 A. Razbadauskas prašo patikslinti ar yra pateikta paraiška (Susisiekimo sistemos priežiūros ir plėtros programa) dėl Darnaus judumo strateginio plano kūrimo ir ar numatyta lėšų kopagūbriui (Aplinkos apsaugos programa), atskirti senjorų metų renginiams skiriamas lėšas (Miesto kultūrinio savitumo puoselėjimo bei kultūrinių paslaugų gerinimo programa).

 Komitetas nepritarė A. Barbšio siūlymui viešinimui (Savivaldybės valdymo programa) palikti 10 tūkst. Eur.

 NUTARTA. Pritarti pateiktam sprendimo projektui bendru sutarimu.

 1. Atskirti senjorų metų renginiams skiriamas lėšas.

 2. Rekomenduoti Smulkaus ir vidutinio verslo tarybai svarstyti Strateginės veiklos planą ir teikti siūlymus dėl 4-oje (Smulkaus ir vidutinio verslo) programoje numatytų priemonių finansavimo.

 3. Įpareigoti Savivaldybės administraciją pateikti informaciją apie Darnaus judumo (Susisiekimo sistemos priežiūros ir plėtros programa) strateginio plano rengimą bei pajūrio (Aplinkos apsaugos programa) kopagūbrių sutvirtinimo programą.

 Posėdis baigėsi 14.50 val.

Posėdžio pirmininkas Artūras Razbadauskas

Posėdžio sekretorė Lietutė Demidova